זוכרים את פורד פוקוס? מי שבמשך כעשור הייתה למשפחתית האירופאית הפופולארית בישראל, ואחת הפופולאריות בכלל, נעלמה כללי משוק הרכב הישראלי לפני כשנה וחצי. לא, בפורד לא הפסיקו לייצר את הפוקוס. להפך. הפוקוס נותרה מכונית גלובלית ואחד המוצרים החשובים ביותר של פורד העולמית, כשלפני שנתיים זכתה למתיחת פנים של אמצע החיים.
אז למה בכל זאת נעלמה הפוקוס? בעיות התאמה. לפני מתיחת הפנים שווקה הפוקוס עם מנועי 1.6 ו-2.0 ליטר אטמוספריים (לזמן קצר יובאה גם גרסת 1.6 טורבו) בשידוך לתיבת הילוכים כפולת מצמדים בעלת שישה יחסי העברה שהגיעה מחברת גאטרג. כמו במקרה פולקסווגן, גם לתיבת ההילוכים של הפוקוס היו מחלות ילדות שגררו קריאות לתיקון ועדכון תוכנה והדבר העיב על שביעות הרצון של לקוחות הליסינג, קהל היעד העיקרי של הפוקוס.
במסגרת מתיחת הפנים הוחלפו המנועים האטמוספריים במנועי אקובוסט חדשים בנפחי 1.0 ו-1.5 ליטר והגרסה האוטומטית החדשה, הפעם עם תיבה פלנטארית, שודכה רק למנוע ה-1.5 עם תג מחיר גבוה. לאחר מכן הוצעה התיבה האוטומטית גם עם המנוע הקטן. אך הפעם נוצר חשש כיצד יקבל מר ישראלי את העובדה שלמכונית המשפחתית שלו יש מנוע בנפח של ליטר עם שלושה צילינדרים בלבד. עכשיו, כשהיא במחיר הנכון, קרי בין 128 ל-135 אלף ש"ח, יכולה להתייצב הפוקוס מחדש ולנסות לשחזר את מעמדה.
עיקר השינוי אותו קיבלה הפוקוס מבחינה קוסמטית נמצא בחרטום, עם השבכה סטייל אסטון מרטין שאופיינית למכוניות הדור האחרון של פורד אירופה. מכונית המבחן התייצבה בצבע שחור ובגרסת הטיטניום הבכירה, שבה כלולים חישוקי "18 מוגזמים עבור מכונית משפחתית, אבל יפיפיים לכשעצמם, המחזקים את העובדה שהפוקוס במרכב ההצ'בק היא עדין המשפחתית הנאה ביפה ביותר בקבוצתה.
בתא הנוסעים התמקדה מתיחת הפנים בהתקנת מערכת מולטימדיה עם מסך מגע שהחליפה את מערכת השמע מרובת הכפתורים מהעבר. לישראל מגיעה הפוקוס עם מערכת מולטימדיה בהתקנה מקומית, כשיאמר לזכותה שהיא מציעה מסך גדול במיוחד, ובניגוד למערכות מולטימדיה אחרות שעברו גיור לעברית היא אינטואטיבית יחסית (כיוון תחנות הרדיו לא נוח) ופועלת באופן יציב. מצד שני, כפתורי הקיצור של המערכת הם מסוג של מגע בלבד ודורשים לפעמים נגיע נוספת כדי לבצע את פעולתם.
איכות החומרים טובה ברובה, אך מספר משטחים פשוטים ופגמים בהנדסת האנוש חושפים את גילה של הפוקוס. כך למשל הצג הדיגיטלי של מחשב הרכב בלוח המחוונים קטנטן, בעל תצוגה מיושנת ולא קריא במיוחד, כשגם תפעול התפריטים מסורבל. התפעול הידני של התיבה האוטומטית נעשה מכפתור בצידה של ידית ההילוכים ומתג כיוון גובה האורות הוא סוג של חידת היגיון.
היינו שמחים לקבל גם קצת פחות צבע שחור בתא הנוסעים, אבל יותר מכך היינו שמחים לקחת את המושבים של גרסת הטיטניום ולשים אותם אצלנו במכונית כי הם פשוט מצוינים, נוחים לאורך זמן בעלי תמיכה צידית מצוינת ועם אפשרות כיוון לתמיכת בגב התחתון. המושבים הפתיעו במיוחד שכן הם טובים ממושבים אותם פגשנו בכמה וכמה מכוניות ספורטיביות לאחרונה. במושב האחורי יש מרווח מספק לשני מבוגרים וילד קטן במרכז , אם כי מרווח הברכיים לא מצטיין במיוחד. בולטים בחסרונם פתחי אוורור למושב האחורי – מינוס לכל מכונית בעלת ייעוד משפחתי.
הפוקוס מגיע מעתה לישראל עם מנוע טורבו הזרקה ישירה בנפח 1.5 ליטר מסדרת האקובוסט של פורד. זהו אותו מנוע הנמצא גם ברכב הפנאי קוגה, אך בגרסה מוחלשת שלה 150 כ"ס במקום 182 כ"ס ומומנט מרבי של 24.5 קג"מ הזמינים בין 1,500 ל-4,500 סל"ד. המנוע לא מרגיש חזק במיוחד, אבל הוא חלק, גמיש ובידוד הרעשים שלו מצוין.
תיבת ההילוכים האוטומטית מהווה את נקודת התורפה. היא ממהרת להעלות הילוכים לטובת חיסכון בדלק, אלא כשבעת הצורך, כשנדרשת הורדת הילוך או שניים, היא משתהה יותר מידי. התפעול הידני עוזר במעט, אך הביצוע דרך המתג בצד ידית ההילוכים מגושם ולא נוח לשימוש עבור מי שמתכוון לנהוג במצב ידני מלא. למרות איטיות התיבה הביצועים מספקים למדי, והודות לאופי הפעולה הנעים של המנוע וההעברות ההילוכים החלקות התאוצות מתבצעות בנינוחות.
צריכת הדלק היא הצד הפחות חזק של הפוקוס. למרות שמדובר במנוע טורבו מהדור החדש עמדה צריכת הדלק הממוצעת במהלך המבחן על כ-9.5 ק"מ לליטר, כשבזמן שיוט נינוח במהירות של 110-100 קמ"ש עמדה צריכת הדלק על כ-12.5 ק"מ בלבד. מדובר בצריכת דלק גבוהה משמעותית מנתוני היצרן ולא מרשימה כלל ביחס למתחרות החסכוניות משמעותית.
גרסת הטיטניום היקרה של הפוקוס מגיעה עם צמיגי 235/40 על חישוקי "18 מרשימים אלו מידות חריגות עבור מכונית משפחתית, כשהצמיגים מסוג קונטי-ספורט 3 של קונטיננטל הם בעלי ייעוד ספורטיבי מובהק, ודביקים מעל ומעבר עבור מה שיש לפוקוס 1.5 להציע. התוצאה היא שגם תחת מצערת מלאה בזינוק מהמקום על כביש חלקלק וגם כשלוחצים את הפוקוס לקצה, רמת האחיזה גבוהה ומרשימה מאד וכמעט אין סיכוי לגרום לצמיגים לאבד אחיזה, גם כשבקרת המשיכה מנוטרלת.
כאן ראוי לתת את הדעת על הבעייתיות של הצמיגים הללו לטווח הארוך. כשבעליה של הפוקוס יאלץ להחליף אותם כעבור מספר שנים ויגלה שמדובר בהוצאה גבוהה מיוחד, זאת כיוון שבמידות ישנם רק צמיגים ספורטיביים שעלותם תהיה במקרה הטוב כ-4,000 ש"ח לרביעייה. הוצאה גבוהה מאד עבור נהג משפחתי ללא יומרות ספורטיביות.
האחיזה הגבוהה של הצמיגים מצטרפת לשלדה בעלת תגובות טובות להעברות משקל ומתלים בעלי יכולת ריסון טובה, התומכים היטבת בתנודות הגוף. למשווה מסייע גם הגה מדויק, מהיר אבל לא מהיר מידי ובעל משקל טוב והדרגתי לאורך כל מהלך ההפניה. התוצאה היא שהפוקוס מצליחה לספק הנאה לנוהג בה ולא מרגישה מנותקת כמו רוב משפחתיות הדור.
המתלים מספקים נוחות נסיעה טובה, אך כיולם המעט נוקשה יחד עם חתך הצמיגים הנמוך פוגמים בנוחות הנסיעה במהירויות איטיות, במיוחד על שיבושים קטנים. ככל שעולה המהירות הנוחות הנסיעה משתפרת יכולת הספיגה משמעותית.
היא אמנם כבר לא צעירה, אבל פורד פוקוס חוזרת ומתברגת לצמרת הקטגוריה המשפחתית. אל היתרונות המסורתיים בדמות שלדה רהוטה, היגוי טוב ורמת נוחות גבוהה מצטרף עתה מנוע מודרני המעניק ביצועים זריזים, על אף תיבת הילוכים מעט מוגבלת. גם רמת האבזור טובה, כשנוסף לחשמול המקובל ומערכת המולטימדיה מציעה הפוקוס מערכת התרעת התנגשות עם בלימה עצמאית כסטנדרט. בגרסת הטיטניום מצטרפים לחישוקים הגדולים גם הנעה בכפתור, חיישני אורות וגשם.
עם זאת, גילה של הפוקוס כבר מורגש בתא הנוסעים, תא המטען בגרסת ההאצ'בק קטן מידי וגם צריכת הדלק לא מרשימה כלל. אלא שבשורה התחתונה, במחיר הממוצע לקטגוריה מביאה הפוקוס את האיזון הטוב ביותר בין ניהוג להנאה בשילוב יחידת הנעה חזקה, כך שעבור מי שמחפש גם קצת הנאה מהמשפחתית שלו הפוקוס חוזרת להיות הבחירה הנכונה ביותר.
שברולט ספארק מתייצבת סוף סוף עם גרסה אוטומטית וקוראת תיגר על קיה פיקנטו, המוליכה בלתי מעורערת של קטגוריית המיני בישראל.